[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.1.2006

COM(2006) 2 végleges

2003/0165 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a Tanácsnak egy, az élelmiszerekkel kapcsolatos, tápanyag-összetételre és egészségre vonatkozó állításokról szóló európai parlamenti és tanácsi rendelet elfogadására vonatkozó közös álláspontjáról

2003/0165 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a Tanácsnak egy, az élelmiszerekkel kapcsolatos, tápanyag-összetételre és egészségre vonatkozó állításokról szóló európai parlamenti és tanácsi rendelet elfogadására vonatkozó közös álláspontjáról

1- ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja (COM(2003)424 végleges – 2003/0165(COD) dokumentum): | 2003. július 17. |

Az Európai Gazdasági és Szociális Bizottság véleményének időpontja: | 2004. február 26. |

Az Európai Parlament véleményének időpontja (első olvasat): | 2005. május 26. |

A közös álláspont elfogadásának időpontja: | 2005. december 8. |

2- A BIZOTTSÁG JAVASLATÁNAK CÉLJA

Ez a javaslat az élelmiszerek címkézése, kiszerelése és reklámozása során használt, tápanyag-összetételre és egészségre vonatkozó állításokra irányul. Kizárólag azokra a tápanyag-összetételre és egészségre vonatkozó állítások szerepelhetnek majd a Közösség területén belül piacra hozott és a végső felhasználó számára ilyen minőségben szállított élelmiszerek címkézése, kiszerelése és reklámozása során, amelyek összhangban vannak az e rendeletben foglalt rendelkezésekkel.

A javaslat főbb célkitűzései a következők:

- a fogyasztóvédelem magas szintjének elérése további önkéntes tájékoztatás biztosítása által, az EU-jogszabályok alapján előirányzott kötelező információnyújtáson kívül;

- az áruk belső piacon való szabad mozgásának a javítása;

- a gazdasági szereplők jogbiztonságának növelése;

- a tisztességes verseny biztosítása az élelmiszerek területén; és

- az innováció előmozdítása és védelme az élelmiszerek területén.

Ezt a javaslatot az élelmiszer-biztonságról szóló fehér könyv (COM(1999)719 végleges – 65. cselekvés) írta elő. Ennek elfogadása hozzá fog járulni az emberi fogyasztásra szánt élelmiszerek címkézésével kapcsolatos szabályozási keret végső kialakításához.

3- MEGJEGYZÉSEK A KÖZÖS ÁLLÁSPONTRÓL

3-1 A BIZOTTSÁG ÁLLÁSPONTJÁNAK ÖSSZEFOGLALÁSA

A Bizottság üdvözli azt a közös álláspontot, amelyet a Tanács egyhangúlag elfogadott, mivel az megtartja a Bizottság javaslatában szereplő általános elveket, különösen annak a követelménynek a tekintetében, hogy állítások csak akkor alkalmazhatók, ha az élelmiszerek megfelelnek egy bizonyos tápanyagprofilnak, illetve hogy egyes, egészségre vonatkozó állítások csak akkor tehetők, ha azok átesnek egy engedélyezési eljáráson. A Tanács számos olyan, az Európai Parlament által javasolt módosítást foglalt bele a végső szövegbe, amelyet a Bizottság teljes mértékben támogatni tudott.

3-2 AZ EURÓPAI PARLAMENTNEK AZ ELSő OLVASAT SORÁN TETT MÓDOSÍTÁSAI, AMELYEKET A BIZOTTSÁG ELFOGADOTT, ÉS AMELYEK BEKERÜLTEK A KÖZÖS ÁLLÁSPONTBA

Hatály és fogalommeghatározások

A 2. és a 16. módosítást részben figyelembe veszi az új (4) preambulumbekezdés, amely pontosít, hogy a rendeletet nem kell alkalmazni a nem kereskedelmi kommunikációban tett állítások esetében, valamint az 1. cikk (2) bekezdése, amely megállapítja, hogy a rendeletet a „kereskedelmi kommunikációban szereplő” állítások tekintetében kell alkalmazni.

A 17. módosítás részben figyelembevételre került, és most az 1. cikk (4) bekezdése előírja, hogy a rendeletet az alábbi közösségi rendelkezések sérelme nélkül kell alkalmazni: a különleges táplálkozási célokra szánt élelmiszerekről szóló 89/398 irányelv és az ennek alapján elfogadott irányelvek, a természetes ásványvizekről szóló 80/777/EGK irányelv és az emberi fogyasztásra szánt vízről szóló 98/83/EK irányelv.

A 20. és 21. módosítással összhangban a közös álláspont korábban már alkalmazott bizottsági fogalommeghatározásokkal egészül ki, nevezetesen az étrend-kiegészítők (2002/46/EK irányelv) és a címkézés (2000/13/EK irányelv) fogalommeghatározásával, valamint tisztázásra kerül az „állítás” fogalommeghatározása.

Általános elvek

A 26. és 27. módosítás azzal a céllal kerül bevezetésre, hogy egyértelművé tegye és egészítse ki a valamennyi állításra vonatkozó általános elveket. A 28. módosítás szintén beillesztésre kerül, más megfogalmazásban.

A 2. cikk fogalommeghatározásainak való megfelelés érdekében a „tápanyagok és egyéb anyagok” megfogalmazás kerül elfogadásra az „anyagok” kifejezés helyett. Itt a 30. módosítás elfogadott részének a tárgyára történik hivatkozás, valamint a 31., 32., és 33. módosításra.

A 36. módosítás első része, amely meghatározza, hogy az állítások nem leplezhetik egy-egy élelmiszer-ipari termék tápanyagokkal kapcsolatos általános jellemzőit, most beillesztésre kerül a (10) preambulumbekezdésbe. Az étrend-kiegészítőkről szóló irányelvre és ennek különös, tápanyagokkal kapcsolatos címkézési követelményeire történő hivatkozást is a 7. cikk foglalja magában.

Az új (10) preambulumbekezdés egyértelművé teszi, hogyan kell meghatározni és alkalmazni a tápanyagprofilokat. Figyelembe veszi az 1. és 10. módosítás egyes részeit is, míg a 4. módosítás részben figyelembevételre kerül a (11) preambulumbekezdésben, amely most pontosítja, hogy a Hatóság tanácsait figyelembe kell venni a tápanyagprofil megállapításakor.

Tápanyag-összetételre vonatkozó állítások

A 6. módosítás beillesztésre kerül a (20) preambulumbekezdésbe, amely meghatározza, hogy a tápanyag-összetételre vonatkozó állítások engedélyező listáját rendszeresen frissíteni kell „a tudomány és technológia fejlődésének figyelembevétele érdekében”.

Egészségre vonatkozó állítások

A cikk címéről szóló 41. és 91. módosítás elfogadásra került. A 42. módosítás azt javasolja, hogy kerüljön elfogadásra valamennyi olyan állítás, amelyet az eredeti javaslat 11. cikke korlátozás alá vetett, feltéve hogy ezek általánosan elfogadott tudományos adatokon alapulnak. Ez részben elfogadható a Bizottság és a Tanács számára:

Az általában az egészségre vagy az egészséggel kapcsolatos jó közérzetre gyakorolt általános, nem részletezett kedvező hatásokra való hivatkozás csak akkor közölhető, ha azt a rendeletnek megfelelő konkrét, egészségre vonatkozó állítás kíséri (a 10. cikk új (3) bekezdése).

Kizárólag azok az állítások maradnak korlátozás alatt, amelyek azt sugallják, hogy egy adott élelmiszer fogyasztásától való tartózkodás egészségkárosodást okozhat, illetve amelyek konkrét orvosok vagy ismeretlen egészségügyi szakértők és egyesületek javallataira hivatkoznak, vagy amelyek arra utalnak, hogy milyen mértékű vagy mekkora súlyveszteséget lehet elérni egy-egy élelmiszer fogyasztása által. Valamennyi egyéb, egészségre vonatkozó állítás, amelyet az eredeti javaslat 11. cikke korlátozás alá vetett, most elfogadásra kerül, feltéve hogy általánosan elfogadott tudományos adatokon alapul.

A Tanács az új helyzet figyelembevétele érdekében, a 7. és a 8. módosítással összhangban átfogalmazta a (23) és (24) preambulumbekezdést.

A 43. és a 93. módosítás az eredeti javaslat 11. cikkének végrehajtásához való iránymutatás elfogadásához az érdekelt felekkel való konzultációt kéri, valamint komitológiát. Ezt figyelembe veszi a 10. cikk új (4) bekezdése.

A 44. módosítás az „általában” szónak a „funkciók” szó előtti elhagyását javasolja azzal a céllal, hogy az általános és fokozott testfunkciók kategóriája bekerülhessen ezekbe a funkciókra vonatkozó állításokba. Ezt támogatja a Bizottság, benne marad a közös álláspontban is.

A (25) preambulumbekezdés átfogalmazásra került, hogy figyelembe vegye a 9. módosítás egy részét. A „hosszú távra szóló, nem vitatható tudomány” kifejezés helyébe az „általánosan elfogadott tudományos adatok” kifejezés lép.

A Bizottság jóváhagyta az élelmiszeripart és a fogyasztókat képviselő szervezeteknek a funkciókra vonatkozó állítások kezdeti listája létrehozásában történő részvételét, amint azt a 45. módosítás javasolta. A Tanács részben megtartja ezt a módosítást a 13. cikk (5) bekezdésében, amely szerint az érdekelt felek engedélyezési kérelmet küldhetnek be.

Az 51. és 61. módosítás figyelembevétele érdekében a nyelvi követelmények jelentős mértékben egyszerűsödtek, most már csak a feljegyzések nyelve van előírva.

A megfogalmazás pontossága, amit az 50. módosítás vet fel, és amit a Bizottság elfogadott, beillesztésre kerül a közös álláspontba. Eszerint a 15. cikk (3) bekezdése b) pontja „az élelmiszer vagy élelmiszercsoport, amellyel kapcsolatban az […] állítást alkalmazni kívánják” szöveg előtt a következőkkel egészül ki: „a tápanyag, egyéb anyag vagy”.

A Bizottság által elfogadott 62. módosítás részben fennmarad a közös álláspontban, abban a tekintetben, hogy az alkalmazó a Hatóság véleményének közzétételétől számított 30 napon belül észrevételeket tehet a Bizottság felé e véleményről (16. cikk, (6) bekezdés).

Általános és záró rendelkezések

A Bizottság elfogadta a 12. módosítást, és azt beleillesztette a közös álláspontba is. Ez a (30) preambulumbekezdést érinti, és tisztázza, hogy a nyilvántartást naprakész állapotban kell tartani, és azt a nyilvánosság számára elérhetővé kell tenni.

A Bizottság részben támogatta a 72. módosítást, mivel szükség van átmeneti intézkedésekre, és ezek biztosítani fogják a gazdasági szereplők számára a zökkenőmentes átállást. A Tanács által elfogadott közös álláspont különböző átmeneti időszakokat biztosít a rendelet különböző rendelkezéseihez. Ezek felsorolása az új 27. cikkben található. Ezért a (33) preambulumbekezdés is kismértékben módosul, figyelembe véve a 14. módosítás első részét. Ez a módosítás a Bizottság számára teljes mértékben elfogadható volt, a Tanács számára azonban csak részben. Mindazonáltal a számos átmeneti időszak lehetőséget biztosít a gazdasági szereplők, így többek között a kkv-k számára, hogy hasznot húzzanak a zökkenőmentes átállásból.

3-3 AZ EURÓPAI PARLAMENTNEK AZ ELSő OLVASATOT KÖVETő MÓDOSÍTÁSAI KÖZÜL AZOK, AMELYEKET A BIZOTTSÁG ELFOGADOTT, DE AMELYEK NEM KERÜLTEK BELE A KÖZÖS ÁLLÁSPONTBA

Az általános kompromisszum összefüggésében és figyelembe véve a Bizottság számára és a közös álláspont szerint elfogadható módosítások közötti magas fokú összehangoltságot, a Bizottság készen állt arra, hogy olyan kompromisszumot fogadjon el, amely nem tartalmaz több olyan módosítást, amelyet korábban már legalább részben elfogadott. Ilyen például az élelmiszeripar versenyképessége megőrzésének szükségességéről szóló 13. módosítás, a fejlesztésre váró tápanyagokat érintő tájékoztató kampányokról szóló 15. módosítás, az állítások értékelésére szolgáló fogyasztói munkaközösség bevonásáról szóló 37. módosítás, a különböző élelmiszer-kategóriákba tartozó élelmiszerek közötti összehasonlító állításokról szóló 38. módosítás, az élelmiszer-csomagolási mintának a Hatóság részére történő benyújtásáról szóló 52. módosítás, a kkv-k számára biztosított jelentős támogatásról szóló 54. módosítás, az állítások megfogalmazásának hatósági jóváhagyásáról szóló 59. módosítás, a Bizottság számára a hatósági vélemény vizsgálatára biztosított időről szóló 67. módosítás és a Bizottság számára a rendelet alkalmazásáról szóló jelentés kibocsátására biztosított időről szóló 71. módosítás.

3-4 A KÖZÖS ÁLLÁSPONTBAN BEVEZETETT ÚJ RENDELKEZÉSEK

A Tanács mind a (4) preambulumbekezdésbe, mind az 1. cikkbe új szöveget iktatott be, amelyek azt tisztázzák, hogy a rendeletet alkalmazni kell a védjegyekre és a márkanevekre, és megadják az alkalmazandó feltételeket.

A közös álláspont ezennel kivonja a rendelet hatálya alól a kedvezőtlen tápanyag-összetételre vonatkozó állításokat. Ezek olyan, esetleg logókat vagy más szimbólumokat/jelzéseket tartalmazó állítások, amelyek az adott termékben található tápanyagmennyiség miatt egészségkárosító hatásúak lehetnek. Az új (5) preambulumbekezdés tisztázza, hogy az ilyen szimbólumokról/jelzésekről való tájékoztatás nyújtása a 98/34/EK irányelvvel összhangban elő van írva.

A Tanács abban az értelemben módosította a 4. cikket, hogy az részletesebben taglalja a tápanyagprofilokat, valamint az azok kiszámításához alkalmazott módszert. Ezenkívül a Tanács 18 hónapról 24 hónapra terjesztette ki a tápanyagprofilok kiszámítási időszakát.

Az alkoholtartalmú italokról szóló állítások tekintetében, mivel nincsenek olyan, tápanyag-összetételre vonatkozó állítások, amelyek az alkohol- vagy energiatartalom csökkentésére vagy hiányára utalnának, tisztázásra került, hogy a Szerződésnek megfelelő nemzeti jogszabályok tekinthetők alkalmazandónak. Az új (12) preambulumbekezdés kivonja e korlátozások hatálya alól azokat a folyékony tápanyag-kiegészítőket, amelyeknek 1,2 %-nál magasabb az alkoholtartalma, mivel az efféle élelmiszerek fogyasztásához kötődő alkoholtartalom elhanyagolható.

A Tanács a Bizottság jóváhagyásával több módosítást végzett a mellékleten, kiemelten figyelembe véve az új tudományos fejleményeket, valamint egy új (21) preambulumbekezdést illesztett be a szövegbe, leszögezve, hogy a „laktózmentes” vagy „gluténmentes” és hasonló állításokra vonatkozó feltételekkel a 89/398/EGK irányelv foglalkozik.

4- KÖVETKEZTETÉS

A közös álláspont az Európai Parlament számos módosítását tartalmazza, valamint az eredeti bizottsági szöveg fontos egyértelműsítéseit és javításait. A Bizottság támogatja az új szöveget, bár az nem tartalmazza az összes, az Európai Parlament által beterjesztett módosításokban szereplő olyan változtatást, amelyet a Bizottság változatlan formában, részben vagy más megfogalmazásban elfogadott.

5- NYILATKOZATOK

A Bizottság nyilatkozatot tett. A nyilatkozat a tanácsi jegyzőkönyv részét képezi, és e közleményhez is csatolásra került a melléklet formájában.

MELLÉKLET: A BIZOTTSÁG NYILATKOZATA

A Tanács felkérését követően a Bizottság beleegyezését adja ahhoz, hogy a melléklet módosításainak összefüggésében megvizsgálja a „[vitamin(ok) neve] és [ásványi anyag(ok) neve]-forrás” állítás lehetséges tisztázási módjait.